Kresnas aba krasnas ī tuokis mēsuos pagards ėš gīvuolė (paprastā kiaulės, retiau žōsėis) taukū. Ka ėštėrpst taukā, palėikt kresnas – maži, sositraukė̄ lašėnė šmuotalē. Kresnas nug sena liuob būtė vairiausiu jiediu oždars – kresnas ded i zopės, viedarus, anās oždara kleckus, vėrtėnius, lazankės, vėrtas aba keptas bolbės, tošītus kuopūstus, blīnus, kiaušīnė, bolbiu pīraga (kūgeli), šotīnė, vairės kuošės. Ėš kresnu da taisa mėrkala so smetuona. Žmuonis liuob jiestė ė paprastiausē douna, ožtepta kresnuom.